**ВВМУ „Н. Й. Вапцаров“**

**СПИСЪК**

**на научните трудове с резюмета към тях, представени за участие в конкурса за заемане на академична длъжност „професор“, съгласно заповед** [**№ ЛС-133/19.10.2021 г.**](http://www.naval-acad.bg/wp-content/uploads/2021/11/LS-133.pdf) **на Началника на ВВМУ „Н. Й. Вапцаров“**

Списъкът е съставен с номерация, съответстваща на Списък на трудовете, представени за конкурса за заемане на академична длъжност „професор“, съгласно заповед № ЛС-133/19.10.2021 г. на Началника на ВВМУ „Н. Й. Вапцаров“ от доцент доктор на науките Асен Николов Кожухаров (прил. 20). Библиографските описания на посочената литература са по стандарт за библиографско цитиране БДС ISO 690: 2021.

Използвани съкращения:

ВАМО – Ведомствен архив на Министерството на отбраната.

ВВМУ – Висше военноморско училище.

ВММ – Военноморски музей – Варна.

ДА – Бургас – Териториален държавен архив – Бургас.

ДА – Варна – Териториален държавен архив – Варна.

ДА – Пловдив – Териториален държавен архив – Пловдив.

ДВИА – Държавен военноисторически архив – Велико Търново.

ЦДА – Централен държавен архив – София.

РГА ВМФ – Руски държавен архив на Военноморския флот.

РИМ – Русе – Регионален исторически музей – Русе.

1. Трудове, представени за участие в конкурса за заемане на академична длъжност „професор“, съгласно заповед [№ ЛС-133/19.10.2021 г.](http://www.naval-acad.bg/wp-content/uploads/2021/11/LS-133.pdf) на Началника на ВВМУ „Н. Й. Вапцаров“.
	1. **Монография.**
		1. КОЖУХАРОВ, Асен. *Личните академични документи на българската морска образователна система (1892 – 1946).* Варна: ВВМУ, 2021. ISBN 978-619-7428-55-1.

**Резюме:** По данни на фондовете на ДВИА, ЦДА, ДА – Бургас, ДА – Варна, ДА – Пловдив, РИМ – Русе, ВММ, ВАМО, Музей на Варна и частни колекции, в монографията е извършен исторически анализ на личните академични документи, издадени на успешно завършилите курса на обучение възпитаници на морската образователна система в периода 1892 – 1946 г. С прилагането на метода на историческата типология са обособени общо 45 емисии, от които шест – свързани с висшето образование, и 11 – образци на зрелостни свидетелства. Установени са факторите, способствали за изменението на външния вид и съдържанието на този вид документи, приемствеността между различните емисии свидетелства/атестати и ценността им като извор на историческата наука.

* 1. **Научни публикации в издания, реферирани и индексирани в световноизвестни бази данни с научна информация (само Web of Science и Scopus).**
		1. KOZHUHAROV, A. Master Artisan Certificates of the Practical Fishermen’s School in Bulgaria (1921 – 1933). *Hiperboreea*. 2021, Vol. 8, Iss. 2, pp. 81–96. ISSN 2688-8211. Available from: <https://www.scopus.com/inward/record.uri?eid=2-s2.0-85108170985&doi=10.5325%2fhiperboreea.8.1.0081&partnerID=40&md5=2711600039c05be57efbe8800c1e5575>.

**Резюме**: По данни на фондовете на Военноморски музей във Варна (ВММ) и частни колекции, в статията се изложени резултатите от извършен исторически анализ на личните академични документи, издадени на успешно завършилите курса на обучение възпитаници на Практическото рибарско училище в периода 1921 – 1933 г. С прилагането на метода на историческата типология са обособени общо три емисии, част от които след края на Втората световна война променят статуса си и дават на своите притежатели права на завършили средно образование. Анализирани са външният вид и съдържанието на този вид документи, приемствеността между различните емисии и ценността им като извор на историческата наука, в съгласие с методологията на помощната историческа дисциплина „Атестатика“.

* + 1. KOZHUKHAROV, A. An Unusual Case In His Majesty's Navy To Promote An NCO Into An Officer Rank. *Bulgarian Historical Review = Revue Bulgare d'Histoire*. 2019, №3-4, pp. 226–232. ISSN 0204-8906. Available from: <https://www.scopus.com/inward/record.uri?eid=2-s2.0-85086792572&partnerID=40&md5=eaf9506a7d8dd0bea23f060116515696>.

**Резюме**: На основата на искови данни на ДВИА е извършен анализ на новооткрит случай от времето на края на Първата световна война, в който документирано се проследява производство на флотски офицер от подофицер без преминаване на обучение в курс за преподготовка. Посоченото производство дава пример за практическа реализация на предвидена възможност в ръководните документи за израстване в офицерски чин дори и във Флота на Негово Величество. До този краен случай е прибягнато в края на войната по две причини: за отчитане на заслугите на тези, които реално и почти ежедневно рискуват живота си в „морето на войната“, и на второ, но не на последно място: за да се тушира недоволството сред личния състав на Флота от продължилата изтощителна и непопулярна война, при което на него се налага да провежда миночистене с морално остарели и немореходни кораби.

* + 1. KOZHUKHAROV, A. Training students from Czechoslovakia of the Nikola Vaptsarov Naval Academy in the period 1953 – 1959. *Bulgarian Historical Review*. 2015 (3-4), pp. 188–192. ISSN 0204-8906. Available from: <https://www.scopus.com/inward/record.uri?eid=2-s2.0-85079686817&partnerID=40&md5=c108dcf7cb6a473f0c125dd86c103c0d>.

**Резюме**: В статията се излагат резултатите от изследването на подбора и обучението на студенти от Чехословакия в периода 1953 – 1959 г., както и реализацията им в корабоплаването и в корабостроителни предприятия след дипломирането им. Установява се, че фактори за постигнатия от тях успех са добрият подбор и високото ниво на адаптация на студентите. Важни фактори за успеха в обучението са специалната подготовка и педагогическото майсторство на преподавателите от Военноморско училище „Никола Вапцаров“.

* + 1. KOZHUKHAROV, A.N.; Najmushin, I.N. Engineer Pavel Izotov in Service in the Russian Imperial Navy and the Bulgarian Fleet. *Bylye Gody*. 43 (1), pp. 179–188. ISSN 0204-8906. Available from: <https://www.scopus.com/inward/record.uri?eid=2-s2.0-85017548548&doi=10.13187%2fbg.2017.1.179&partnerID=40&md5=e4229a79954af510c892abddfa1debe2>.

**Резюме**: Въз основа на данни от новооткрити архивни източници в ДВИА и Руския държавен архив на Военноморския флот (Санкт Петербург, Русия), статията възстановява биографията и акцентите в кариерата на морския инженер поручик Павел Изотов.

Българският период от кариерата на Павел Изотов е реконструиран с помощта на общонаучни методи: анализ, синтез, сравнение и обобщение. Изследването се основава на принципа на историзма. Прилагането на този принцип позволи да се съпоставят фактите от документите, съхранявани в българските и руските архиви от онази епоха, с публикувани спомени на участниците в събитията, а освен това и с научни публикации от втората половина на миналия век. В резултат се очертава приносът на Павел Изотов за развитието на корабостроенето, кораборемонта и системата на военноморското образование в Княжество България в периода от 1882 до 1884 г.

* + 1. KOZHUKHAROV, A. About some incarnations of a graduate of the naval engineering school Grigor Chochev. *Bulgarian Historical Review*. 2014 (1-2), pp. 201–208. ISSN 0204-8906. Available from: <https://www.scopus.com/inward/record.uri?eid=2-s2.0-85079464852&partnerID=40&md5=3afe5fcf2d231b9158de5f37016105fd>.

**Резюме:** Въз основа на новооткрити руски архивни документи е осветена по нов начин биографията на Григорий Чочев, възпитаник на Машинното училище при Флота на Негово Величество във Варна и виден комунистически функционер. Установено е, че след емиграцията му в СССР през 1923 г. Чочев приема фамилия Биляров, става разузнавач от състава на съветското разузнаване, с мисии в Турция и Румъния, и че е репресиран през 1938 г. Данните за неговата кариера на разузнавач се публикуват за първи път.

* + 1. KOZHUKHAROV, A.N. Russian émigrés in the Bulgarian Naval school. *Rossiiskaia Istoria*. 2013, (4), pp. 128–135. ISSN 0869-5687. Available from: <https://www.scopus.com/inward/record.uri?eid=2-s2.0-84890351432&partnerID=40&md5=8b0ad8b08936ac4ff6f0a60d5b4f3081>.

**Резюме**: Въз основа на данни от новооткрити архивни източници в Държавния военноисторически архив (Велико Търново, България) и РГА ВМФ се установява детайлно кои руски емигранти са преподавали в Морското училище във Варна в периодите 1922 – 1934 и 1940 – 1955 г. В резултат се очертава приносът им за развитието на българската военноморска образователна система за периода.

* 1. **Научни публикации в нереферирани списания с научно рецензиране или публикувани в редактирани колективни томове или в специализирани издания за класифицирана информация.**
		1. КОЖУХАРОВ, А. Н. Българската военноморска образователна система според личния архивен фонд на капитан Георги Дюлгеров. *Исторически преглед*. 2009, №1–2, с. 215–224. ISSN 0323-9748. Available from: <https://elibrary.ru/item.asp?id=29245421>.

**Резюме**: В статията се съобщава за новооткрити архивни източници в Регионалния държавен архив – Варна, свързани с развитието на българската морска образователна система. Анализирано е съдържанието на зрелостното свидетелство, атестата и дипломата на „капитана от далечното плаване“ Георги Дюлгеров. В резултат се очертава особеното значение на Висшите корабоначалнически курсове, което позволява да се извърши по нов начин историческата реконструкция на българското висше военноморско образование в периода 1925 – 1931 г.

* + 1. КОЖУХАРОВ, А. Н. Превратната кариера на морския офицер Валентин Паспалеев. *Исторически преглед*. 2010, №1-2, с. 214–226. ISSN 0323-9748. Available from: <https://elibrary.ru/item.asp?id=29232595>.

**Резюме**: Въз основа на наскоро открити формални архивни документи, в статията се анализира кариерата на българския капитан първи ранг Валентин Паспалеев (посмъртно – контраадмирал), началник-щаб на Морските войски, който е репресиран през 1949 г. В статията са изложени резултатите от изследването на офицерската му кариера до и по време на Втората световна война, очертани са причините за трагичната му гибел на фона на „чистките“ сред морските офицери, извършвани след 1944 г. В изследването се обосновава приносът на Паспалеев за миночистенето на река Дунав и значението на неговите публикации за популяризирането на морската идея в България.

* + 1. КОЖУХАРОВ, А. За обучението и преподавателската кариера на инженер-корабостроителя Йордан Пращинков. *Историческо бъдеще*. 2014, 1–2, с. 227–235. ISSN 1311-0144. Available from: <https://elibrary.ru/item.asp?id=23858382>.

**Резюме**: Въз основа на проучване на архивни документи, в статията се анализира кариерата на преподавателя по корабостроене Йордан Пращинков, завършил Техническата висша школа в Берлин през 1943 г. Очертава се приносът на Пращинков към българското техническо образование, включително значението на неговите публикации, което е и основание да бъде номиниран за удостояване със стела на Алеята на преподавателя във ВВМУ.

* + 1. КОЖУХАРОВ, А. Портретът на капитан-лейтенант Александър Конкевич. *Историческо бъдеще*. 2012, №1–2, с. 232–237. ISSN 1311-0144. Available from: <https://elibrary.ru/item.asp?id=23858351>.

**Резюме**: Тази статия е посветена на капитан-лейтенант Александър Егорович Конкевич, който е първият „заведующ“ (т.е. командир по съвременната терминология) на българския военен флот. Биографията му е представена в сбита форма, доколкото е добре позната на българските изследователи, въпреки че името му е изписвано неправилно в българската историография повече от век и животът и кариерата му често са представяни с пропуски. Новооткритият портрет на този забележителен руски офицер, с изключителни заслуги за развитието на българския флот и военноморското образование в България, заема централно място в статията. Детайлният анализ на наскоро откритата снимка на командването на корвета „Боярин“ през 1869 – 1870 г., направена в Сан Франциско, САЩ, позволява да се заключи, че това е наистина автентична фотография, която включва и Конкевич като член на екипажа на кораба. В резултат става известно как изобщо е изглеждал първооснователят на Военноморските сили на България.

* + 1. КОЖУХАРОВ, А.Н.; ЕМЕЛИН, A. Павел Машнин – един от основателите на българския военен флот (1879 г.). *Минало*. 2010, № 4, с. 4–9. ISSN 1310-3415.

**Резюме**: Въз основа на наскоро открити архивни документи, в статията за първи път се извършва историческа възстановка на кариерата на руския инженер-механик подпоручик Павел Алексеевич Машнин, който е един от основателите на *Флотилията и морската част* в Русе (историческото първо название на ВМС на България) и първи „заведующ“ (т.е. началник) на Морско училище (историческото първо название на съвременното ВВМУ „Н. Й. Вапцаров“). В статията са изложени резултатите от изследването на офицерската му кариера като флотски механик и преподавател, при което за първи път се публикува портретната му фотография, съхранявана във фотоархива на Ермитажа – Санкт Петербург. В изследването се обосновава приносът на Машнин за развитието на българското морско образование.

* + 1. КОЖУХАРОВ, А.Н.; НАЙМУШИН, И. Константин Давидов – преподавател в морските училища на две държави. *Педагогика*. 2010, № 3, с. 131–140. ISSN 0861–3982.

**Резюме**: Въз основа на наскоро открити документи в ДВИА, ДА – Варна, и РГА ВМФ, в статията се анализира неизвестната досега кариера на белоемигранта Константин Давидов, който е възпитаник на Морското инженерно училище на Император Николай I в Кронщат. В България бившият старши лейтенант от Руския императорски флот става преподавател в Морското машинно училище и Корабоначалническия курс във Варна, той е един от любимите учители на Никола Вапцаров, на когото патронът на Училището отделя най-много място в своята знаменита прощална реч. В статията се очертава приносът на Константин Давидов към българското техническо образование, което е и основание да бъде номиниран за удостояване със стела на Алеята на преподавателя във ВВМУ.

* + 1. КОЖУХАРОВ, А.Н. За първоначалния състав на последния военновременен випуск на Машинното училище при Флота на Негово Величество. *Научни трудове на ВВМУ „Н. Й. Вапцаров“*. 2009, №29, с. 177–180. ISSN 1312-0867.

**Резюме**: В статията се анализира съдържанието на фондове на ДВИА, свързани с последния военновременен випуск на Машинното училище при Флота на Негово Величество. Установява се видимо несъответствие на посоченото количество на възпитаниците на Училището от випуска в известните справочници по въпроса (отбелязани са само 20 възпитаници от приетите 56 по данни на Главната книга, съхранявана в ДВИА). Обосновава се и причината за възникването на феномена, свързан с проникването на радикални политически идеи сред обучаемите, на които те са особено податливи, доколкото са недоволни от обстоятелството, че учебният процес често се заменя с миночистене във Варненския залив. Училищното ръководство се справя с проблема, като масово отстранява недоволните в Училището по „слаб успех“, което може да се оцени и като репресия спрямо обучаемите. По този начин е установена една неизвестна страна от историята на миночистенето след края на Първата световна война.

* + 1. КОЖУХАРОВ, А. Н. Българските офицери-подводничари през Първата световна война. *Годишник на Военноморския музей – Варна*. 2009, Том VII, с. 110–120. ISSN 1311-8587.

**Резюме**: Анализира се съдържанието на фондове на ДВИА и Германския военен архив – Фрайбург. В статията се очертават качеството на подготовката и приносът на българските офицери-подводничари за развитието на Флота на Негово Величество през Първата световна война.

* + 1. КОЖУХАРОВ, А. Н. За началото на висшето военноморско образование в България. *Военноисторически сборник*. 2009, № 2–3, с. 14–23. ISSN 0204-4080.

**Резюме**: Въз основа на наскоро открити документи в ДВИА, ЦДА, ДА – Варна, и ВММ – Варна, в статията се излагат резултатите от анализа на развитието на офицерските курсове, провеждани в края на 19. в. и началото на 20. в. по Проекто-положение за комплектувание на Флотилията с морски офицери от 1893 г. Установява се, че от тях води началото си обучението за строеви морски офицери за военния флот и помощник-капитани за гражданското корабоплаване. Това в рамките на изследвания период се осъществява чрез преквалификация на възпитаници на Военното училище в София или довършване на обучението на български кадети, които са учили в чуждестранни военноморски училища, но поради една или друга причина не са успели да ги завършат. Не по-малко важен аспект на дейността на курсовете е, че те поставят началото на висшето военноморско образование в България, с издаване на първите свидетелства за това през 1920 г. Очертаните в анализа особености доказват, че българското висше военноморско образование е с 22 години по-старо от установилото се в науката мнение, че то води началото си от 1942 г.

* + 1. КОЖУХАРОВ, А. Н. За какво свидетелства личният архив на един забравен възпитаник на Морско училище? *Годишник на Военноморския музей – Варна*. 2008, Том VI, с. 85–94. ISSN 1311-8587.

**Резюме**: Анализира се съдържанието на новооткрития архив на ученика от Машинното училище при Флота на Негово Величество – Димитър Майсторов, който е участник в атаката срещу крайцера „Хамидие“, в основаването на водохвърчилната станция „България“ през 1916 – 1918 г. и в строителството на десантни кораби за германския флот в Държавна корабостроителница – Варна, през Втората световна война. Сред анализираните документи от особена важност е зрелостното му свидетелство от 1916 г., което е първо и единствено по рода си сред откритите „дипломи“ на Морско училище. Уникалният документ позволява да се обоснове наличието на емисия „Плакат“ в свода от лични академични документи на Училището.

* + 1. КОЖУХАРОВ, А. Н. Капитан І ранг Георги Герасимов – пръв доктор на военните науки в историята на българския флот. *Военноисторически сборник.* 2007, № 3, с. 52–54. ISSN 0204-4080.

**Резюме**: Въз основа на проучване на архивни документи и частни колекции, в статията се анализира кариерата на преподавателя по морски оръжия – Георги Герасимов, във ВНВМУ и изследовател във Военнонаучния институт – Военноморски сектор на ВМС в гр. Варна. Очертава се приносът на старши научен сътрудник първа степен (по съвременната терминология – професор) към развитието на българското военноморско образование и наука.

* + 1. КОЖУХАРОВ, А. Н. Един почти забравен преподавател на Морско училище. *Военноисторически сборник*. 2006, №1–2, с. 67–70. ISSN 0204-4080.

**Резюме**: Въз основа на проучване на архивни документи и частни колекции, в статията се анализира кариерата на преподавателя по корабоводене – Ангел Симеонов, завършил Морското машинно училище и Корабоначалническия курс във Варна. Очертава се приносът на Симеонов към българското морско образование, включително значението на неговите учебници, което е и основание да бъде номиниран за удостояване със стела на Алеята на преподавателя във ВВМУ.

* 1. **Студии, публикувани в нереферирани списания с научно рецензиране или публикувани в редактирани колективни томове.**
		1. КОЖУХАРОВ, А. Атестатите и зрелостните свидетелства на Морското училище (1892 – 1946 г.). *Исторически преглед*. 2012, №1–2, с. 115–135. ISSN 0861-3982. Available from: <https://elibrary.ru/item.asp?id=29229508>.

**Резюме**: По данни на архивните фондове в страната и някои частни колекции, в статията е извършен ретроспективен анализ на личните академични документи, издавани на успешно завършилите курса на обучение възпитаници на Морското училище в периода 1892 – 1946 г. Установени са факторите, способствали за изменението на външния вид и съдържанието на този вид документи, приемствеността между различните емисии свидетелства/атестати и ценността им като извор на историческата наука.

* 1. **Публикуван университетски учебник или учебник, който се използва в училищната мрежа.**
		1. КОЖУХАРОВ, Асен. *Операции за прекъсване на морско-океанските комуникации и унищожаване на противника на море и в пунктовете за базиране (1912 – 1945 г.).* Варна: Тера Балканика, 2013. ISBN 978-619-90140-1-1. Available from: <https://elibrary.ru/item.asp?id=21217379>.

**Резюме**: Учебникът очертава основните събития при воденето на операциите по комуникациите и унищожаването на силите в морето в периода 1912 – 1945 г. Въз основа на оперативни статистически и сравнителни исторически данни, при анализа са разкрити етапите в промяната в характера на въоръжената борба в морето в първата половина на 20. век.

Изданието е предназначено за слушатели от Военната академия „Г. С. Раковски“ и курсанти от Висшето военноморско училище „Н. Й. Вапцаров“, но съдържанието му би било интересно и за по-широк кръг от читатели.

Доцент д.н. Асен Николов Кожухаров

22.11.2021 г.